《冬日偕王君奉容六言舍弟文度登圭峰限韵》
明代·李之世

寒山明积翠，远水带晴岚。政有登山屐，何辞长夜酣。

磬声来梵阁，泉韵滴虚潭。共惬丘中赏，还参麈下谈。

流云生石室，香露洒松龛。缥缈明霞合，空濛瑞蔼涵。

攒峰横巀嶪，黝壑静沈㽎。藉草聊同适，传杯尚谢啉。

缑山逢子晋，面壁想瞿昙。惟有他年约，云萝好结庵。

作者简介：李之世，字长度，号鹤汀。新会东亭人。以麟子。明神宗万历三十四年（一六〇六）举人。晚年始就琼山教谕，迁池州府推官。未几移疾罢归。著作极多，有《圭山副藏》、《剩山水房漫稿》、及《北游》、《南归》、《雪航》、《家园》、《泡庵》、《朱崖》、《息庵》、《水竹洞》、《不住庵》诸集。